| **Kazimieras Olšauskas** |
| --- |
| Gimė | 1911 m. vasario 2 d.Žeimiai, Salantų vls. Telšių aps. Kauno gub. |
| Mirė | 1954 m. birželio 18 d. (43 metai)Okunevka, Sverdlovsko sritis, Tarybų Sąjunga |
| Tautybė | lietuvis |
| Tėvas | Kazimieras Olšauskas |
| Motina | Barbora Andrijauskaitė |
|  |
| Veikla | kunigas, pedagogas, spaudos bendradarbis |
| Sritis | Filosofija ir teologija, teologijos mokslų daktaras |
| Organizacijos | Telšių kunigų seminarija |
| Pareigos | kanauninkas, profesorius |
|  |
| Alma mater | Telšių kunigų seminarija Grigaliaus universitetas |

**Kazimieras Olšauskas** (1911 m. vasario 2 d. senuoju stiliumi – sausio 19 d. Žeimių k. Salantų vls. Telšių aps. Kauno gub. – 1954 m. birželio 18 d. Okunevkos lageryje, Sverdlovsko srityje, Tarybų Sąjunga) – kunigas, kanauninkas, teologijos mokslų daktaras, pedagogas, profesorius, spaudos darbuotojas, politinis kalinys.

Biografija
----------

Gimė gausioje Salantų valsčiaus Žeimių kaimo ūkininkų Kazimiero ir Barboros Olšauskų šeimoje. 1920 m. baigė Žeimių pradžios mokyklą, o 1928 m. – Plungės gimnaziją. Įstojęs į Telšių kunigų seminariją, 1932–1936 m. studijas tęsė Romos popiežiškajame Grigaliaus universitete, apsigynė teologijos mokslų daktaro laipsnį. Kunigu įšventintas 1934 m. spalio 28 d. Romoje, Petro Kanizijaus bažnyčioje.

Grįžęs Telšių kunigų seminarijoje nuo 1936 m. dėstė teodicėją, Šv. Raštą ir kalbas, buvo paskirtas profesoriumi. Po 1940 m. įvykių uždarius seminariją persikėlė į Salantus. 1941–1944 m. toliau dėstė veiklą atnaujinusioje kunigų seminarijoje, paskirtas seminarijos prefektu.

1936–1940 m. redagavo Telšių vyskupijos leidžiamą laikraštį „Žemaičių prietelius", bendradarbiavo leidiniuose „Židinys", „Tiesos kelias". Dažniausiai pasirašinėjo dr. K. Alšėno slapyvardžiu. Išleido knygas „Prelatas Pranas Urbanavičius", „Krikščioniškoji Žemaičių didybė", „Apie krikščioniškąją moterystę", „Apie religinį kataliko gyvenimą".

Po karo jo veikla susidomėjus enkavedistams persikėlė į Veiviržėnus. Ten 1946 m. gruodžio 24 d. suimtas, kalintas Telšiuose, nuo 1947 m. vasario 24 d. – Vilniuje. Aukščiausiojo Teismo karo kolegijos 1947 m. gegužės 12 d. nuteistas 10 metų lagerių ir 5 metams tremties. 1948 m. kovo 16 d. išvežtas į Okunevkos lagerį (Vosturallagas), Turinsko r. Sverdlovsko sr. Mirė sunkiai sužeistas nelaimingo atsitikimo metu Okuniovo lageryje. Palaidotas Družinino kapinėse netoli Turinsko.

Atminimo įamžinimas
-------------------

* Išsaugotas gimtasis namasIšsaugotas gimtasis namas
* Atminimo kryžius kunigo gimtinėje (aut. L. Ruginis, 1999 m.)Atminimo kryžius kunigo gimtinėje (aut. L. Ruginis, 1999 m.)
* Atminimo kryžius Salantų bažnyčios šventoriujeAtminimo kryžius Salantų bažnyčios šventoriuje

Šaltiniai
---------

1. ↑  Žurnalistikos enciklopedija. – Vilnius: Pradai, 1997. – 365 psl.

* Olšauskas Kazimieras. – Lietuvių enciklopedija. – Bostonas, 1960. – T.21. – P. 100–101
* Kazimieras Olšauskas: profesorius, Sibiro kankinys. – Sud. Mukienė D. Valiūnienė R. – Vilnius-Plungė: Žemaičių kultūros draugijos redakcija, 1997.
* Lietuvos gyventojų genocidas, 1944–1947. – Vilnius: Lietuvos gyventojų genocido ir rezistencijos tyrimo centras, 2002. – T. 2 (K-S). – P. 652.